ผู้เสียหายปูนหล่นใส่โวย UNIQ ทำงานชุ่ยทำรถพังยับไร้เยียวยา
ผู้เสียหายปูนจากงานก่อสร้างรถไฟฟ้าสายสีเขียว หน้าโรงพยาบาลภูมิพลหล่นใส่โวย UNIQ ทำงานสุดชุ่ยทำรถพังยับ ไร้การเยียวยา
23 มี.ค. 2560

ผู้สื่อข่าวรายงานว่า จากกรณีเมื่อวันที่ 21 มี.ค.60 เกิดเหตุปูนผสมเสร็จไหลลงมาจากจุดก่อสร้างรถไฟฟ้าสายสีเขียว หน้าโรงพยาบาลภูมิพล ถูกรถที่สัญจรไป-มา เสียหาย 5 คัน โดยล่าสุด วานนี้ (22 มี.ค.) เฟซบุ๊ก Uri Lemon ระบุว่าเป็นหนึ่งในผู้เสียหายในกรณีดังกล่าว ได้ออกมาโพสต์ภาพและข้อความว่า จากเหตุการณ์ดังกล่าวนั้นรถได้รับความเสียหาย กระจกแตกร้าว ต้องซ่อมรถประมาณ 2 เดือน และไม่ได้รับการเยียวยาจากทางบริษัทผู้รับเหมา ส่วนตัวแทนประกันของบริษัทได้บอกแค่ว่า ให้รอซ่อมรถแล้วเอาใบเสร็จไปเบิกจ่ายทีหลัง

อนึ่ง บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ เป็นผู้รับผิดชอบโครงการรถไฟฟ้าสายสีเขียว ช่วงหมอชิต-สะพานใหม่-คูคต สัญญาที่ 2 โครงสร้างทางรถไฟฟ้าและสถานียกระดับ ช่วงสะพานใหม่-คูคต ซึ่งมีมูลค่าโครงการ 6.73 พันล้านบาท